Diari Oficial de la Generalitat Valenciana


Sumari del DOGV 1494, del 28-02-1991 (1991/820467)

ORDRE de 6 de febrer de 1991, de la Conselleria de Cultura, Educació i Ciència, per la qual regula el reconeixement de museus i col-leccions museogràfiques permanents de la Comunitat Valenciana.
--------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1991/02/06/(4)/dof/vci/html**

### Dades del document

Número de DOGV
:   1494

Data del DOGV
:   28-02-1991

Secció del DOGV
:   DISPOSICIONS GENERALS

Número del document
:   1991/820467


Data del document
:   06-02-1991

Organisme emissor
:   Conselleria de Cultura, Educació i Ciència

Tipus de document
:   Ordre

Ordre de 6 de febrer de 1991, del Conseller de Cultura, Educació i Ciència, per la qual es regula el reconeixement de museus i col.leccions museogràfiques permanents de la Comunitat Valenciana.  
La Generalitat Valenciana té atribuïda la competència exclusiva en matèria d'arxius, biblioteques, museus i els altres centres de dipòsit cultural que no són de titularitat estatal, en virtut d'allò que disposa l'article 31.6 de l'Estatut d'autonomia.  
Les funcions i els serveis corresponents a aquelles matèries van ser transferides a la Comunitat Valenciana pel Reial Decret 3006/1983, de 13 d'octubre i assignades a la Conselleria de Cultura, Educació i Ciència pel Decret 171/1985, de 29 de desembre de Presidència de la Generalitat Valenciana.  
D'altra banda, la Llei 16/1985, de 25 de juny, consagra una nova definició del Patrimoni Històric Espanyol i el dota amb un cos jurídic amb la finalitat de fer-ne més eficaç la protecció, l'estudi i la difusió. Fins que la Generalitat Valenciana no complemente, si escau, la normativa mitjançant una Llei de Patrimoni Històric Valencià, i pel que fa a Museus, s'estima convenient de crear una via legal que, amb caràcter transitori, servesca de referència tant a les institucions titulars dels museus com a la Conselleria de Cultura, Educació i Ciència i que permeta d'establir criteris objectius d'atenció.  
Per tot això, i en virtut de la legislació citada,  
ORDENE  
Article primer  
Cal distingir entre museus i permanents i col·leccions museogràfiques  
Article segon  
A l'efecte d'aquesta ordre són museus les institucions de caràcter permanent obertes al públic, sense finalitat de lucre, orientades a l'interés general de la Comunitat Valenciana, que reuneixen, adquireixen, ordenen, conserven, estudien, difonen i exhibeixen de manera científica, didàctica i estètica destinats a investigació, gaudi i promoció científica i cultural, conjunts i col·leccions de béns de valor cultural.  
Article tercer  
Són funcions dels museus:  
1. La conservació, catalogació, restauració i exhibició ordenada de les col·leccions.  
2. La investigació en l'àmbit de les seues col·leccions o de la seua especialitat.  
3. L'organització periòdica d'exposicions científiques i divulgatives d'acord amb la naturalesa del museu.  
4. L'elaboració i publicació de catàlegs i monografies dels seus fons.  
5. El desenvolupament d'una activitat didàctica sobre els seus continguts.  
6. Qualsevol altra funció que en les seues normes estatutàries o per disposició legal o reglamentària se'ls encarregue.  
Article quart  
Els museus hauran de reunir necessàriament els requisits següents:  
1. Instal·lacions permanents, suficients i adequades, segons el parer de la Direcció General de Patrimoni Cultural.  
2. Un tècnic superior que en tinga cura.  
3. Un inventari i un llibre de registre, segons models oficialment establerts.  
4. Horari d'obertura al públic, no inferior a quinze hores setmanals.  
5. Pressupost que garantesca un funcionament mínim.  
6. Enviar a la Direcció General de Patrimoni Cultural, amb la periodicitat que reglamentàriament es determine, resums estadístics de visites al museu.  
Article cinquè  
Són col·leccions museogràfiques permanents les que apleguen béns de valor històric, artístic, científic i tècnic o de qualsevol altra naturalesa cultural i que, a causa dels pocs fons, l'escassesa de recursos i la mancança d'un tècnic no puguen acomplir les condicions mínimes per a realitzar la funció cultural encomanada als museus.  
Article sisé  
Les col·leccions museogràfiques permanents hauran de reunir els requisits següents:  
1. Instal·lacions estables, suficients i adequades.  
2. Inventari d'acord amb el model oficialment establert.  
3. Ser visitables pel públic almenys un dia a la setmana.  
Article setè  
Els ajuntaments, les fundacions i d'altres titulars públics i privats de museus i col·leccions museogràfiques permanents que pretenguen el seu reconeixement, hauran de trametre a la Direcció General de Patrimoni Cultural la documentació següent:  
1. En el cas dels museus:  
a) Sol·licitud de reconeixement que, per a les corporacions públiques, serà per acord plenari i per als patronats i les fundacions privades per acord majoritari de la junta rectora o organisme equivalent.  
b) Informe redactat per un tècnic competent sobre la naturalesa i l'entitat de les col·leccions.  
c) Informe redactat per un tècnic competent, especificant el tipus de les instal·lacions museístiques i pedagògiques de què disposa.  
d) Informe emès per un arquitecte sobre l'adequació del local o edifici que allotja els fons, on conste la superfície i les instal·lacions tècniques que hi haja, adjuntant-hi un plànol acotat a escala mínima 1/100, i diverses fotografies (13 x 18).  
Els organismes públics o les persones físiques o jurídiques que no disposen d'un arquitecte, podran, si justifiquen raonadament el fet, sol·licitar la confecció d'aquest informe als serveis territorials de la Conselleria de Cultura, Educació i Ciència.  
e) Certificació del personal tècnic i subaltern adscrit al museu, especificant la naturalesa de la relació laboral amb el museu.  
f) Certificació relativa a l'horari d'obertura al públic.  
g) Certificació de les consignacions pressupostàries per al funcionament del museu, especificant per separat, almenys, les partides de despeses corrents i de personal.  
2º En cas de col·leccions museogràfiques permanents:  
Acompliran els apartats a), b), d) i f) d'aquest article i també els següents:  
h) Certificació del personal que es fa càrrec de les exposicions.  
i) Certificació de les consignacions pressupostàries per al manteniment de l'exposició permanent.  
Article vuité  
Els museus que hagen estat reconeguts abans de l'entrada en vigor d'aquesta ordre, ho hauran d'acreditar davant la Conselleria de Cultura, Educació i Ciència, adaptar-se a aquesta disposició i presentar la documentació corresponent.  
Article nové  
El Conseller de Cultura, Educació i Ciència, a proposta del Director General de Patrimoni Cultural, després de l'informe del servei corresponent emès vista la documentació aportada, resoldrà, en cada cas, sobre el reconeixement de museus i col·leccions museogràfiques permanents. La resolució serà publicada en el DOGV.  
Article deu  
Els museus hauran de tendir cap a la constitució de patronats o fundacions que asseguren l'acompliment d'aquests fins que els són propis i estabilitzen la continuïtat de la institució.  
Article onze  
Els museus reconeguts podran optar, dins de les limitacions pressupostàries en la Direcció General de Patrimoni Cultural, a subvencions per a millores, activitats i restauracions i a d'altres beneficis com ara convenis, dipòsits, reciclatge de tècnics, i similars.  
Article dotze  
La Direcció General de Patrimoni Cultural podrà concedir de manera esporàdica a les col·leccions museogràfiques permanents assessorament tècnic i subvencions per a activitats.  
Article tretze  
La Conselleria de Cultura, Educació i Ciència podrà anul·lar el reconeixement de museus i col·leccions museogràfiques permanents quan aquests no acomplesquen algun dels requisits que es demanen en aquesta ordre.  
DISPOSICIO ADDICIONAL  
Són exclosos d'acomplir el contingut d'aquesta ordre els museus gestionats per la Generalitat Valenciana o els que aquesta, fent ús de les facultats que li atribueix la llei, haja creat o estime oportú de crear.  
DISPOSICIONS FINALS  
Primera  
El Director General de Patrimoni Cultural és facultat perquè, en l'àmbit de les seues competències, dicte les resolucions i les instruccions que estime oportunes per tal d'acomplir aquesta ordre.  
Segona  
Aquesta ordre entra en vigor l'endemà de la seua publicació en el Diari Oficial de la Generalitat Valenciana.  
València 6 de febrer de 1991.  
El Conseller de Cultura, Educació i Ciència,  
ANTONIO ESCARRE ESTEVE


Còpia Permalink ELI